Anthony Muroni

Anthony Muroni (Perth, 6 de austu de su 1972) est unu giornalista e iscritore sardu.

 Biografia 
Nàschidu in Austràlia dae una famìlia originària de Tresnuraghes, incumentzat a collaborare cun sas pàginas isportivas de su cuotidianu La Nuova Sardegna a s'edade de 18 annos. In su 1993 incumentzat a s'ocupare de crònaca pro su matessi giornale, diveni·nde unu currispondente pro su Montiferru. Dae su 1997, pro tres annos, coordinat sa redatzione giornalìstica de Ràdiu Planargia, emitente locale de Bosa fundada e dirìgida dae su satzerdote don Paolino Fancello. In su ghennàrgiu de su 2000 l'assument in su cuotidianu S'Unione Sarda e l'assignant a sa redatzione de Aristanis, in ue s'òcupat de crònaca niedda e giuditziària, in paris a su coordinamentu de sa pàgina de su Màrghine-Pranarza. In su 2003 lu tramudant a sa redatzione de Macumere, in ue abarrat finas a sa serrada, in su 2006. Dae su 2006, pro tres annos, colat a sa redatzione de Nùgoro de su cuotidianu casteddaju, in ue s'òcupat de crònaca niedda e sindacale. In su nadale 2008 colat a sa redatzione tzentrale de Casteddu, in ue s'òcupat de polìtica cumonale in su cabulogu. Dae s'abrile 2011 est a sa ghia de su repartu Polìtica e, in su matessi momentu, assumet sa ghia de sa trasmissione televisiva "Dentro la notizia", in direta in Videolina. 
Su 8 de làmpadas de su 2013 divenit diretore de su cuotidianu L'Unione Sarda, càrriga dae sa cale s'at a dimìtere su 9 de cabudanni de su 2016. In sas matessi dies lassat fintzas sas diretziones de Radiolina e Unionesarda.it, chi aiat pigadu su 1u de ghennàrgiu de su 2014 e su 2 de martzu de su 2015.

In su 2017 est unu de sos fundadores de s'assòtziu culturale Sardos, nàschidu cun sa punna de promòvere ideas noas pro su benidore de sa Sardigna. In su matessi annu at fintzas dirigidu unu documentàriu, "La terra toglie, la terra da", subra de sa paradura fata dae sos pastores sardos a sos pastores de Càscia a pustis de su terremotu.

In su 2019 curat e presentat su programma "Regionali Live", in italianu e in sardu, dedicadu a sas eletziones regionales de su 2019, pro su giornale in lìnia Sardegna Live.

Dae su 2019 incumintzat a traballare comente responsàbile pro sa comunicatzione de s'Ufìtziu Imprenta de s'Archìviu Istòricu e de sa Biblioteca de su Senadu de sa Repùblica Italiana.

In su 2020, durante sa serradura causada dae sa pandèmia de COVID-19, presentat, in su canale suo de Youtube e in Facebook, su programma "Cronache a domicilio", una sèrie de intervistas a personàgios de annotu de sa sotziedade, de sa cultura e de sa polìtica sarda.

Dae su 28 de freàrgiu de su 2021 presentat sa trasmissione in sardu "A intro ‘e su contu", produida dae Emmeffe comunicatzione paris a Terra de Punt pro Rai Sardigna, e trasmìtida dae su canale Rai3 cada ùrtima domìniga de su mese finas a maju. Sa trasmissione chistionaiat de sotziedade e cultura in Sardigna, e sas puntadas a pustis las ant torradas a carrigare in YouTube.

Dae su 1u de trìulas de su 2021 divenit su primu presidente de sa Fundatzione Mont'e Prama, nàschida in sa matessi die cun sa punna de gestire su patrimòniu culturale de importu mannu rapresentadu dae sos Gigantes de Mont'e Prama, dae s'àrea archeològica de Tharros, dae s'Ipogeu de Santu Srabadoi e dae sa Turre de Sant'Uanni, totu cantos ligados a su territòriu de su comunu de Crabas.

In su 2021 e in su 2022, pro sos 150 annos dae sa nàschida de Gràtzia Deledda, est istadu diretore artìsticu de su comitadu pro sos medas eventos de sas tzelebratziones, chi sunt incumintzados su 28 de cabudanni de su 2021 pro durare un'annu intreu.

 Polìtica 
In ocasione de sas polìticas de su 2018 aderit a su partidu indipendentista Autodeterminatzione de su cale divenit portaboghe, e si càndidat pro su Senadu, ma non benit eletu.

 Fatos giuditziàrios 
In su ghennàrgiu de su 2016 Muroni at retzidu una cundenna pro difamatzione, pro àere iscritu un'artìculu ligadu a un'indàgine, chi a pustis si fiat rivelada farsa, in subra de Claudia Lombardo, presidente de su Cussìgiu regionale sardu in su 2014. In su 2019 sa Cassatzione at cunfirmadu sa cundenna in manera definitiva, a pustis de su ricursu de Muroni, sentèntzia cunfirmada fintzas in apellu.

 Òperas 

 Libros 









 Òperas tzinematogràficas 



 Riferimentos 

 Ligàmenes esternos 



Categoria:Giornalistas
Categoria:Sardos
Categoria:Iscritores sardos